BGRIM ควัก 1.12 พันลบ.ฮุบ “บี.กริม ยันฮี โซลาร์”-7บริษัทโซลาร์ฟาร์ม กำลังผลิตรวม 30.83MW
BGRIM ควัก 1.12 พันลบ.ฮุบ “บี.กริม ยันฮี โซลาร์”-7บริษัทโซลาร์ฟาร์ม กำลังผลิตรวม 30.83MW คาดดำเนินการแล้วเสร็จ 2 ก.ค.61
30 พ.ค. 2561

บริษัท บี.กริม เพาเวอร์ จำกัด (มหาชน) หรือ BGRIM เปิดเผยว่า บริษัทตกลงเข้าทำสัญญาซื้อขายหุ้นของบริษัทที่ดำเนินโครงการโรงไฟฟ้าพลังงานแสงอาทิตย์ โดยจะเข้าลงทุนซื้อหุ้นในบริษัท บี.กริม ยันฮี โซลาร์ เพาเวอร์ จำกัด จากบริษัท ยันฮี โซล่า เพาเวอร์ จำกัด จำนวน 51% คิดเป็นมูลค่าลงทุน 600 ล้านบาท
ทั้งนี้ เพื่อเพิ่มสัดส่วนการลงทุนในโครงการโรงไฟฟ้า บี.กริม ยันฮี โซลาร์ เพาเวอร์ จากเดิม 49% เป็น 100% โดยโครงการมีสัญญาซื้อขายไฟฟ้ากำลังผลิตรวม 59.7 เมกะวัตต์ (MW) ระยะเวลา 25 ปี และเปิดดำเนินการเชิงพาณิชย์ ณ สิ้นปี 58 โดยในวันนี้ (30 พ.ค.) จะมีการลงนามสัญญาซื้อขายหุ้น และคาดว่าจะดำเนินการเข้าลงทุนแล้วเสร็จในวันที่ 2 ก.ค.61
นอกจากนี้จะให้บริษัท บี.กริม โซลาร์ เพาเวอร์ 1 จำกัด ซึ่งเป็นบริษัทย่อย เข้าลงทุนซื้อหุ้น 49% ของบริษัท 7 แห่งจากบริษัท ไอเอสพี แคปปิตอล จำกัด มูลค่า 515 ล้านบาท จากปัจจุบันที่ถือหุ้นอยู่ 51% ใน 7 บริษัทดังกล่าว ส่งผลให้กลุ่มบริษัทเข้าถือหุ้นใน 7 บริษัทดังกล่าวเป็น 100% มูลค่าการลงทุน 515 ล้านบาท
ประกอบด้วย บริษัท บี.กริม โซลาร์ เพาเวอร์ (ศรีบุญเรือง) จำกัด, บริษัท บี.กริม โซลาร์ เพาเวอร์ (ชนแดน) จำกัด, บริษัท บี.กริม โซลาร์ เพาเวอร์ (บำเหน็จณรงค์) จำกัด, บริษัท บี.กริม โซลาร์ เพาเวอร์ (วานรนิวาส) จำกัด, บริษัท บี.กริม โซลาร์ เพาเวอร์ (ชัยบาดาล) จำกัด,บริษัท บี.กริม โซลาร์ เพาเวอร์ (ยางตลาด) จำกัด และบริษัท บี.กริม โซลาร์ เพาเวอร์ (ชะอำ) จำกัด
โดยบริษัททั้ง 7 แห่งดังกล่าวเป็นบริษัทที่ดำเนินธุรกิจโรงไฟฟ้าพลังแสงอาทิตย์แบบติดตั้งบนพื้นดิน โดยมีกำลังผลิตรวมตามสัญญาซื้อขายไฟฟ้า 30.83 เมกะวัตต์ ระยะเวลา 25 ปี และคาดว่าจะเปิดดำเนินการเชิงพาณิชย์ภายในปี 61 แบ่งเป็น โครงการผลิตไฟฟ้าจากพลังงานแสงอาทิตย์แบบติดตั้งบนพื้นดิน ซึ่งร่วมกับองค์การสงเคราะห์ทหารผ่านศึก จำนวน 5 โครงการ กำลังการผลิตรวม 23.58 เมกกะวัตต์
รวมถึงสัญญาซื้อขายไฟฟ้าโครงการผลิตไฟฟ้าจากพลังงานแสงอาทิตย์แบบติดตั้งบนพื้นดิน ซึ่งร่วมกับสหกรณ์ภาคการเกษตร จำนวน 2 โครงการ กำลังการผลิตรวม 7.25 เมกกะวัตต์ ทั้งนี้คาดวาการเข้าลงทุนจะดำเนินการแล้วเสร็จในวันที่ 30 มิ.ย.61